CELEX: 32016D2004
Language: et
Date: 2016-11-14 00:00:00
Title: Komisjoni rakendusotsus (EL) 2016/2004, 14. november 2016, millega muudetakse komisjoni rakendusotsust 2013/780/EL, millega tehakse erand nõukogu direktiivi 2000/29/EÜ artikli 13 lõike 1 punktist ii seoses Ameerika Ühendriikidest pärit kooreta saematerjaliga liikidelt Quercus L., Platanus L. ja Acer saccharum Marsh. (teatavaks tehtud numbri C(2016) 7181 all)

16.11.2016   
            
            
               ET
            
            
               Euroopa Liidu Teataja
            
            
               L 308/62
            
         KOMISJONI RAKENDUSOTSUS (EL) 2016/2004,
   14. november 2016,
   millega muudetakse komisjoni rakendusotsust 2013/780/EL, millega tehakse erand nõukogu direktiivi 2000/29/EÜ artikli 13 lõike 1 punktist ii seoses Ameerika Ühendriikidest pärit kooreta saematerjaliga liikidelt Quercus L., Platanus L. ja Acer saccharum Marsh.
   
      
         (teatavaks tehtud numbri C(2016) 7181 all)
      
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 15 lõike 1 teist taanet,
   ning arvestades järgmist:
   
               (1)
            
            
               Direktiivis 2000/29/EÜ on sätestatud kaitsemeetmed taimedele või taimsetele saadustele kahjulike organismide kolmandatest riikidest liitu sissetoomise vastu. Komisjoni rakendusotsuse 2013/780/EL (2) artiklis 1 on sätestatud erand direktiiviga 2000/29/EÜ ette nähtud kaitsemeetmetest ning liikmesriigid võivad lubada kuni 30. novembrini 2016 tuua oma territooriumile Ameerika Ühendriikidest pärit kooreta saematerjali liikidelt Quercus L., Platanus L. ja Acer saccharum Marsh. ilma saadetisele lisatud fütosanitaarsertifikaadita, tingimusel et selline puit vastab kõnealuse rakendusotsuse lisas sätestatud nõuetele.
            
         
               (2)
            
            
               Komisjoni rakendusotsuses (EL) 2015/893 (3) on sätestatud nõuded, mis kehtivad kolmandatest riikidest pärit, liigilt Platanus L. ja perekonnalt Acer spp. saadud kooreta saematerjali liitu toomise suhtes. Neid nõudeid peetakse vajalikuks selleks, et tagada liidu territooriumi fütosanitaarkaitse Anoplophora glabripennis'e (Motschulsky) eest ja ühtki erandit neist ei tohiks lugeda õigustatuks. Eespool nimetatud liikidelt saadud kooreta saematerjali suhtes ei tohiks seepärast enam kohaldada rakendusotsusega 2013/780/EL ette nähtud erandit.
            
         
               (3)
            
            
               Liikmesriikidelt korrapäraselt komisjonile edastatava teabe põhjal võib järeldada, et rakendusotsuse 2013/780/EL lisas sätestatud eritingimuste kohaldamisest piisab, et hoida ära kahjulike organismide toomine liitu. Liikmesriigid peaksid jätkama nende tingimuste kohaldamist Ameerika Ühendriikidest pärit, liigilt Quercus L. saadud kooreta saematerjali suhtes. Ameerika Ühendriikide esitatud tehnilise teabe hindamine näitab, et rakendusotsuse 2013/780/EL artikli 2 lõikes 3 osutatud sertifitseerimiskava Kiln Drying Sawn Hardwood Lumber Certification Program toimib tulemuslikult.
            
         
               (4)
            
            
               Seepärast tuleks Ameerika Ühendriikidest pärit, liigilt Quercus L. saadud kooreta saematerjali suhtes tehtud erandi tähtaega pikendada 31. detsembrini 2026, et vältida tarbetuid häireid kõnealuse puiduga kauplemisel.
            
         
               (5)
            
            
               Seepärast tuleks rakendusotsust 2013/780/EL vastavalt muuta.
            
         
               (6)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2013/780/EL muutmine
   Rakendusotsust 2013/780/EL muudetakse järgmiselt:
   
               1)
            
            
               artikkel 1 asendatakse järgmisega:
               „Erandina direktiivi 2000/29/EÜ artikli 13 lõike 1 punktist ii on liikmesriikidel lubatud oma territooriumile tuua Ameerika Ühendriikidest pärit kooreta saematerjali liigilt Quercus L., mis on hõlmatud ühe CN-koodiga ja kõnealuse direktiivi V lisa B osa I jao punktis 6 esitatud kirjeldusega, kui saadetisega ei ole kaasas fütosanitaarsertifikaati, tingimusel et selline puit vastab käesoleva otsuse lisas sätestatud nõuetele.“;
            
         
               2)
            
            
               artiklis 3 asendatakse kuupäev „30. novembril 2016“ kuupäevaga „31. detsembril 2026“.
            
         Artikkel 2
   Adressaadid
   Käesolev otsus on adresseeritud liikmesriikidele.
   
      Brüssel, 14. november 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 169, 10.7.2000, lk 1.
   
      (2)  Komisjoni 18. detsembri 2013. aasta rakendusotsus 2013/780/EL, millega tehakse erand nõukogu direktiivi 2000/29/EÜ artikli 13 lõike 1 punktist ii seoses Ameerika Ühendriikidest pärit kooreta saematerjaliga liikidelt Quercus L., Platanus L. ja Acer saccharum Marsh. (ELT L 346, 20.12.2013, lk 61).
   
      (3)  Komisjoni 9. juuni 2015. aasta rakendusotsus 2015/893/EÜ Anoplophora glabripennis'e (Motschulsky) liitu sissetoomise ja seal leviku vastu võetavate meetmete kohta (ELT L 146, 11.6.2015, lk 16).